Mandag åbner koldkrigsmuseet Regan Vest dørene for besøgende. En, der ser frem til at opleve Regan Vest, er den tidligere forsvarsminister Hans Engell, der selv var blandt de få, der skulle evakueres til bunkeren, hvis katastrofen opstod. - Jeg kan love dig for, at jeg skal se det første gang, jeg er i området, så tager jeg ned og ser det, fortæller han. REGAN Vest blev bygget fra 1963-1968 og står ifølge den tidligere forsvarsminister som det ultimative bevis på, hvor bange man var for 3. verdenskrig. - Det var, når man besøgte både REGAN Vest og -Øst, at det gik op for en, hvor alvorligt det, man sad med, var, konstaterer Hans Engell. - Danmark var forberedt på en situation, hvor man havde tænkt, at ministere og politikere kunne komme til at tilbringe en krise og krigssituation dernede. Så hele den alvor og størrelsen af hele systemet gjorde et stort indtryk. Nogle var udvalgte Var der dengang opstået en katastrofe- eller krigslignende situation, skulle den daværende forsvarsminister evakueres til bunkeren, men det var ikke alle politikere, der skulle med. - Der var lavet planer, men dem nærstuderede vi ikke. Jeg har ingen erindring om,  hvornår man ville gennemføre sådan en evakuering, hvis det skulle blive nødvendigt. Min forståelse var, at statsministeren ville være indover sammen med regeringens sikkerhedsudvalg. - Det ville ikke være alle politikere, der skulle med derned, men groft talt ville langt størstedelen af regerings medlemmer være involveret sammen med kongehuset og militær ledelse, forklarer Hans Engell. Det blev dog aldrig nødvendigt for Hans Engell og de resterende at blive evakueret til bunkeren, og det er den tidligere forsvarsminister meget glad for. - Heldigvis kom det jo aldrig derud, hvor det blev brugt på den tiltænkte måde. Det er jo sådan noget, vi kan glæde os over. Vi forberedte os på en forfærdelig situation og kæmpede for fred, men undgik at bruge bunkeren, understreger han. Se "Danmarks hemmelige atombunker" her - eller find programmet på TV2 PLAY.

Opsummering:
- Der var lavet planer, men dem nærstuderede vi ikke, siger Hans Engell.